UPRS sklep I U 241/2015
Datum: 2015-03-25T01:00:00.000+01:00
ecli: ECLI:SI:UPRS:2015:I.U.241.2015
sodisce: Upravno sodišče
oddelek: Upravni oddelek
podrocje: UPRAVNI SPOR
institut: predhodni preizkus tožbe - rok za vložitev tožbe - zavrženje tožbe

## Jedro

Tožnik je tožbo vložil po izteku 30 dnevnega roka za vložitev tožbe, zato jo je sodišče zavrglo kot prepozno.

## Izrek

Tožba se zavrže.

## Obrazložitev

Tožnik je 12. 2. 2015 na sodišče vložil tožbo zoper sklep Upravnega sodišča RS Bpp 336/2014-4 z dne 22. 10. 2014 (pravilno z dne 22. 12. 2014), s katerim je bila zavržena njegova prošnja za dodelitev izredne brezplačne pravne pomoči (v nadaljevanju BPP) v obliki in obsegu pravnega svetovanja in zastopanja za upravni spor v zvezi z odločbo Okrožnega sodišča v Ljubljani Bpp 159/2008 z dne 20. 6. 2013. Iz v spisu priložene vročilnice k navedenemu sklepu izhaja, da je bila vročitev navedenega sklepa tožniku opravljena s fikcijo vročitve 8. 1. 2015. Sodišče je tožbo zavrglo kot prepozno.

Po prvem odstavku 28. člena Zakona o upravnem sporu (v nadaljevanju ZUS-1) je treba tožbo vložiti v 30 dneh od vročitve upravnega akta, s katerim je bil končan postopek. Iz podatkov v spisu izhaja, da je bil izpodbijani sklep tožniku vročen s fikcijo vročitve 8. 1. 2015. Tožniku je bilo namreč v skladu s tretjim odstavkom 87. člena Zakona o splošnem upravnem postopku (v nadaljevanju ZUP) obvestilo o prispelem pisanju puščeno v hišnem predalčniku 24. 12. 2014. V obvestilu je bilo navedeno, kje je pisanje in naveden rok rok 15 dni, v katerem ga mora tožnik dvigniti, z opozorilom, da začne rok teči 25. 12. 2014 in da če pisanja v 15 dneh ne bo dvignil, se bo po poteku tega roka štela vročitev za opravljeno (četrti odstavek 87. člena ZUP). Kot izhaja iz obvestila o opravljeni vročitvi, tožnik pisanja ni dvignil ter mu je bil navedeni sklep 9. 1. 2015 vložen v hišni predalčnik. S tem dnem (9. 1. 2015) je začel teči 30-dnevni rok za vložitev tožbe v upravnem sporu, ki se je iztekel 9. 2. 2015 (ponedeljek). Ker je tožnik tožbo vložil 12. 2. 2015, jo je vložil po izteku 30 dnevnega roka za vložitev tožbe.

Ker tako tožnik tožbe ni vložil v predpisanem 30-dnevnem roku, kot izhaja iz pravnega pouka na izpodbijanem sklepu, in kot to določa prvi odstavek 28. člena ZUS-1, je tožbo vložil prepozno.

Sodišče je zato tožbo zavrglo kot prepozno na podlagi 2. točke prvega odstavka 36. člena ZUS-1.